  Туспуктэм: vk.com ( УДМУРТ КЕНЕШ official) Наталия Сильвестрова 21-тӥ тулысалэ Ижкарын XXV Герд лыдӟонъёс дыръя югдытӥсьлэсь нимзэ нуллӥсь йӧскалык премилэсь лауреатъёссэ сӥлы каризы. Лыдӟонъёсы ивортодэтъя «Удмуртия» агентстволэн корреспондентэз но вуылӥз. Премиез удмурт калыклэсь данзэ, лулчеберетсэ, сямъёссэ но йылолъёссэ утёнын но азинтонын, калыкъёслэсь эшъяськонзэс юнматон удысын бадӟым уж нуэм понна сёто. Туэ сое Можга ёросысь Бадӟым Уча черкогуртысь школаын трос аръёс ужам дышетӥсьёс Нина Байкузина но Лидия Парамонова удмурт букварьзы понна басьтӥзы. « Малпаськод ке, 20 ар учебникъя ужало ни, и со али ке но туэ дырлы тупа, туэ дырлэн куронъёслы тупа шуыса, со понна шумпотӥськом » Лидия Парамонова, Кузебай Герд нимо премилэн лауреатэз Дышетӥсьёс букварез кылдытон но поттон бордын вить ар тыршизы, нылпиосты удмурт кылэз дышетон понна быдэс методический комплекс дасязы.  « Соку туж секыт вал. Куке Тамара Алексеевна Пояркова, редактор, шуиз: «Нылъёс, тӥ историе кылиды ук», милемлы соку со нокыӵе кылъёс ӧй вал, ми туж жадемын вал » Нина Байкузина, Кузебай Герд нимо премилэн лауреатэз Дышетӥсьёс, ужзылэсь пайдазэ адӟыса, бурдъяськем мылкыдзэс уг вато. « Ужаку уд малпаськы вал, мар луоз отӥяз. А куке 20 ар ортчыса таӵе бадӟым премиен тынэсьтыд уждэ пусъё бере, удмурт калыклы пичи ке но мар ке но лэсьтыны быгатӥмы шуыса шумпотӥськом » Лидия Парамонова, Кузебай Герд нимо премилэн лауреатэз Тодэ вайытом, Герд лыдӟонъёс Анай кыллэн калыккуспо нуналзэ, Дышетӥсьлэсь но нодъясьлэсь (наставниклэсь) арзэс, Егитъёслэсь арзэс пусъён улсын ортчиз. Кузебай Герд но Ашальчи Оки вордскем дырысен 125 ар тырмонлы сӥзем ужрадъёс Удмуртиын быдэс 2023-тӥ ар ӵоже радъяськозы. Тегъёс: КузебайГерд Гердлыӟдонъёс премия Удмуртия  